《六月三日赴周南翁之招时芳洲留梅山堂述行实仆与观焉临别以高山流水四字分韵约仲退同赋瑞得山字》
宋代·徐瑞

人事恒有数，一聚百阻难。朅来集斯堂，主客俱萧閒。

明公图不朽，盘礴笔墨间。诹求逮耆耄，采录及蒯菅。

论述本至公，不待润与删。居然是传信，可但起浇顽。

古今文章家，我粗窥一斑。兹事未易言，千载有相关。

周旋得所愿，欣快忘幽孱。炎尘屏四野，清风洗沈瘝。

佳兴殊未极，延缘念当还。呼童夙严驾，东明映青山。

作者简介：徐瑞（1255～1325），字山玉，号松巢，江西鄱阳人。南宋度宗咸淳间应进士举，不第。祖父云岩、叔祖东绿皆善诗，叔父洁山居士，弟可玉、宗玉，从弟楚玉、兰玉皆有文才，次第任散官。所著则《松巢漫稿》，卒年七十一。吴存挽之曰：“善人已矣，空留千百年番水之名；后世知之，当在数十卷松巢之稿！”其见重于当时如此。后许竹南《有怀》诗云：“江北江南老弟昆，三生文会几评论。蚤知倾盖头俱白，悔不连床话共温。洲没草枯芳士歇，巢倾鹤去故枝存。至今惟有湾头月，照我溪南水竹村。”